b'\n_START_ARTICLE_\nUro\xc5\xa1 Prikl\n_START_SECTION_\n\xc5\xbdivljenjepis\n_START_PARAGRAPH_\nUro\xc5\xa1 Prikl se je rodil v Mariboru. Po kon\xc4\x8dani maturi na Prvi gimnaziji, se je vpisal Ekonomsko-poslovno fakulteto Univerze v Mariboru, kjer je leta 1998 diplomiral iz ekonomije na smeri marketing s temo "Mesto in vloga marketinga v podjetju Paloma, Sladkogorska tovarna papirja d.o.o." pod mentorstvom dr. Du\xc5\xa1ana Radonji\xc4\x8da._NEWLINE_Po diplomi se je sprva zaposlil kot referent prodaje v podjetju Paloma iz Sladkega vrha ter kasneje kot direktor prodaje v podjetju Keor in komercialni direktor v podjetju Termotehna obe iz Maribora. _NEWLINE_Od leta 2001 do leta 2014 je deloval na Ministrstvu za delo, dru\xc5\xbeino in socialne zadeve, kjer je opravljal ve\xc4\x8d razli\xc4\x8dnih vodstvenih funkcij. Sprva je opravljal dela vi\xc5\xa1jega svetovalca, nato podsekretarja, vodje Finan\xc4\x8dno-analiti\xc4\x8dne slu\xc5\xbebe in namestnika generalnega sekretarja. Med leti 2012 in 2014 je bil na omenjenem ministrstvu tudi generalni sekretar. _NEWLINE_Za kraj\xc5\xa1e obdobje je opravljal tudi dela direktorja doma za starej\xc5\xa1e ob\xc4\x8dane - Dom pod Gorco v Mariboru.\n_START_SECTION_\nPoliti\xc4\x8dno delovanje\n_START_PARAGRAPH_\nLeta 2014 je kandiral na listi stranke DeSUS za poslanca v Dr\xc5\xbeavnem zboru Republike Slovenije in bil izvoljen v 7. volilni enoti v 11. volilnem okraju, kamor spadajo deli mariborskih mestnih \xc4\x8detrti Tezno in Tabor. _NEWLINE_V mandatu 2014-2018 v Dr\xc5\xbeavnem zboru tako opravlja funkcijo predsednika Odbora za delo, dru\xc5\xbeino, socialne zadeve in invalide ter \xc4\x8dlana Odbora za finance in monetarno politiko in  Odbora za gospodarstvo. Pri svojem delovanju kot poslanec je ve\xc4\x8dino \xc4\x8dasa posvetil vpra\xc5\xa1anjem in izbolj\xc5\xa1anju stanja na podro\xc4\x8dju socialne varnosti, skrbi za starej\xc5\xa1e ob\xc4\x8dane in gospodarskega razvoja Maribora z okolico.  _NEWLINE_V letu 2018 je bil imenovan za dr\xc5\xbeavnega sekretarja v Kabinetu predsednika vlade.\n_START_SECTION_\nOsebno \xc5\xbeivljenje\n_START_PARAGRAPH_\nUro\xc5\xa1 Prikl je poro\xc4\x8den in ima sina. Z dru\xc5\xbeino \xc5\xbeivi v Mariboru.'